40 grade vir eerste keer in Brittanje aangetekenArgieffoto (Foto: Ch Aflek/Pixabay) ŉ Erge hittegolf het Dinsdag die weste van Europa laat stik van die hitte, veldbrande aangevuur en nooddienste laat spook. Ná die warmste nag ooit in die Verenigde Koninkryk het die Met Office-weerdiens gesê 40,2 °C is teen middagete by Heathrow-lughawe in die weste van Londen aangeteken. Brittanje se vorige hoogste temperatuur was 38,7 grade in 2019 in Cambridge in die ooste van Engeland. “Vir die eerste keer ooit het ons meer as 40 grade oorskry,” het die Met Office gesê en gewaarsku dat die temperatuur nog in talle plekke bly styg. ŉ Ongekende rooi waarskuwing vir uiterste hitte is byna reg oor Engeland uitgereik. Sommige spoorlyne en skole is as ŉ voorsorgmaatreël gesluit. Alle treine van Londen se besige Kings Cross-stasie gesluit en talle reisigers is gestrand gelaat. “Dis ŉ bietjie frustrerend,” het die Amerikaanse toeris Deborah Byrne gesê, op pad na Skotland. Met padoppervlaktes en aanloopbane wat smelt en spoorlyne wat buig het Grant Shapps, sekretaris van vervoer, toegegee dat Brittanje se infrastruktuur “net nie gebou is vir dié tipe hitte nie”. Tim Wainwright, uitvoerende hoof van die liefdadigheidsorganisasie WaterAid, het gesê die situasie “moet die wekroep vir die wêreld wees om te verhoed dat klimaatsverandering nog lewens eis”. In Frankryk is die hoogste temperature ooit Maandag in dorpe en stede in die land se weste aangeteken, het die nasionale weerkantoor gesê. In die westelike streek van Brittany, gewoonlik koel en nat in die somer, het die kwik Maandag tot meer as 40 grade gestyg. Ondanks koeler lug van die Atlantiese Oseaan wat Dinsdag effense verligting gebring het, is talle departemente steeds op ŉ oranje waarskuwing met temperature wat tot meer as 40 grade in die ooste en suide gestyg het en erge donderstorms wat plaaslik voorspel word. Die hittegolf, die tweede in ŉ paar weke in Europa, het bygedra tot veldbrande in Frankryk, Griekeland, Portugal en Spanje. Brandbestryders in Frankryk se suidweste spook steeds om twee yslike brande onder beheer te bring. Sowat 1 700 brandbestryders van reg oor die land en talle vliegtuie is ontplooi om die brande te bestry wat reeds sowat 19 000 hektaar verwoes het. In Spanje woed meer as ŉ dosyn brande steeds, sowat 10 dae sedert die hittegolf begin het. Sowat 6 000 mense is in die noordwestelike provinsie Zamora ontruim. Spoorwegvervoer tussen Madrid en Galicië in die noordweste bly opgeskort weens brande aan albei kante van die spoorlyn. In Portugal is meer as 1 400 brandbestryders ontplooi om brande in die middel en noorde van die land te bestry. Temperatuur in dié land het verlede week Donderdag 47 grade gehaal – ŉ rekord vir Juliemaand. Die kwik het ook tot meer as 40 grade in België naby die Franse grens gestyg en die Koninklike Meteorologiese Instituut het die hoogste waarskuwingsvlak uitgereik. Museums, veral in Brussel, het Dinsdag gratis toegang vir persone ouer as 65 aangebied om seker te maak hulle bly koel. In Duitsland sal die temperature na verwagting ook 40 grade in die weste haal.